Ministarstvo znanosti, obrazovanja i sporta te Studentski zbor Akademije dramske umjetnosti sa studenticama prosvjednicama Doroteom Šušak i Espi Tomičić danas su u zajedničkom priopćenju naveli kako su studentski zahtjevi sadržajno usklađeni s izmjenama i dopunama pravilnika pa su studentice nakon pet dana prekinule prosvjed pred ministarstvom.

Njihovi zahtjevi su bili, kako navode, jasno i precizno određivanje rokova za provedbu natječaja i dodjelu državnih stipendija, usuglašavanje natječaja s akademskom godinom i početak isplate stipendija do kraja siječnja, smanjivanje bodovne granice za stipendiju za socioekonomski ugrožene studente/ice sa 45 na 37 bodova, da zarada preko student-servisa ne može utjecati na mogućnost prijave, te mogućnost prijave za strance pod međunarodnom zaštitom.

Iz Ministarstva poručuju kako su navedeni prijedlozi sadržajno usklađeni s izmjenama i dopunama Pravilnika. "U tom smislu Ministarstvo je već poduzelo korake za imenovanje povjerenstva koje će predložiti izmjene, uzevši u obzir prijedloge svih dionika", navode u priopćenju.

Za idući tjedan najavljen je prvi sastanak povjerenstva, na kojem bi se trebao odrediti rok za završetak izrade prijedloga pravilnika, a koji bi omogućio da se ispoštuje zatraženi rok kako bi do 15. srpnja 2016. bila otvorena dvomjesečna javna rasprava.

– Ministarstvo znanosti, obrazovanja i sporta je prihvatilo navedene zahtjeve u cijelosti te se obvezalo do 15. srpnja provesti javnu raspravu o nacrtu Pravilnika o uvjetima i načinu dodjele državnih stipendija. Studentice Dorotea Šušak i Espi Tomičić, zajedno sa studentima i studenticama te organizacijama koje su ih podržale u ovom prosvjedu, odlučile su prekinuti prosvjed. Međutim, ostavljaju otvorenom mogućnost povratka ispred MZOS-a u slučaju da se prijedlozi ne usvoje – objavile su studentice na Facebooku.

>> Tri studentice postavile šator ispred Šustarova ministarstva i čekaju isplatu stipendija

>> Na prosvjedu su bile majke s tek rođenom djecom, stariji građani s kućnim ljubimcima i učenici što su zbrisali iz škole